Látogatási tilalmat rendelt el az országos tisztifőorvos Magyarország valamennyi fekvőbeteg-ellátó és bentlakásos szociális szolgáltatást nyújtó intézményében a koronavírus miatt – tette közzé a kormányzati koronavirus.gov.hu oldalon a Nemzeti Népegészségügyi Központ.

Müller Cecília indoklásában arra hivatkozik, hogy a megbetegedés súlyosabb formája főleg az idős és/vagy egyéb megbetegedésben szenvedőket érinti. A fertőzés a zárt közösségekben, intézményekben képes gyorsan elterjedni, és nagyszámú, súlyos, esetleg végzetes kimenetelű megbetegedést okozni.

Az intézkedés meghozatalára a fokozott védelemre szoruló csoportba tartozók életének és egészségének védelme, fertőződésük megelőzése érdekében volt szükség.

A látogatási tilalom nem érinti a különösen méltányolandó eseteket, például a végstádiumban lévő betegektől való elbúcsúzást. Ilyenkor a szolgáltató köteles megfelelő védőöltözetet biztosítani a látogatóknak. A tilalom vasárnaptól visszavonásig érvényes.